Ανθοί γεμιστοί με χόντρο, λαχανικά και ανθόγαλο
Πολλά τα γεμιστά της Κρήτης αφού δεν υπάρχει λαχανικό που να μην το γεμίζουν. Από τα πιο αγαπημένα είναι οι γεμιστοί ανθοί με λαχανικά και χόντρο, το κρητικό πλιγούρι.
60 φρέσκοι ανθοί κολοκυθιού *, 750 γρ. ντομάτα ώριμη, τριμμένη, 300 γρ. κρεμμύδι, τριμμένο, 200 γρ. καρότο, τριμμένο, 20 γρ. μαϊντανός, ψιλοκομμένος, 100 γρ. άνηθος, ψιλοκομμένος, 140 ml χυμός λεμονιού, 350 γρ. χόντρος (χοντροσπασμένο αναποφλοίωτο σιτάρι, πλιγούρι), 100 γρ. ξινόχοντρος (τραχανάς από χόντρο και ξινισμένο γάλα) ή άλλος ξινός σταρένιος τραχανάς, 1/3 κουτ. γλυκού κύμινο σε σκόνη, 1 λίτρο ζωμός κότας, χλιαρός ή νερό, 1 κουτ. σούπας αλάτι, 1½ κουτ. σούπας ζάχαρη, 320 ml ελαιόλαδο, αλάτι, πιπέρι φρεσκοτριμμένο, ανθόγαλο ή πηχτόγαλο ή ξύγαλο, για το σερβίρισμα
Σε ένα μεγάλο μπολ βάζουμε την ντομάτα, το κρεμμύδι, το καρότο, τον μαϊντανό, τον άνηθο, τον μισό χυμό λεμονιού, τον χόντρο, τον ξινόχοντρο, το κύμινο, το ελαιόλαδο και αλατοπίπερο και ανακατεύουμε σχολαστικά.Με ένα κουτάλι του γλυκού γεμίζουμε προσεκτικά τους ανθούς, προσέχοντας να μην τους τρυπήσουμε και τους βάζουμε σε ένα μεγάλο ταψί τον έναν δίπλα στον άλλο.Προθερμαίνουμε τον φούρνο στους 175°C.Στον χλιαρό ζωμό προσθέτουμε τον υπόλοιπο χυμό λεμονιού, το αλάτι και τη ζάχαρη και ανακατεύουμε.  Περιχύνουμε τους ανθούς στο ταψί και σκεπάζουμε πρώτα με μια λαδόκολλα η οποία θα εφάπτεται στους ανθούς και στη συνέχεια τυλίγουμε σφιχτά το ταψί με αλουμινόχαρτο.Ψήνουμε για 45-50 λεπτά.Ιδεωδώς τους αφήνουμε να κρυώσουν. Σερβίρουμε με ανθόγαλο ή φρέσκο τυρί.
Κολοκυθάκια,Κρεμμύδι,Λαχανικά,Ντομάτα,Πλιγούρι,Τραχανάς,Χορτοφαγικά